Broj: 711-I-2027-M-369/22-02-23

Zagreb, 2. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Matije Posavca, župana Međimurske županije i upravitelja Međimurske zaklade za obrazovanje dr. Vinko Žganec i Međimurske zaklade solidarnosti „Katruža“**,za davanjem mišljenja Povjerenstva, na 184. sjednici, održanoj 2. rujna 2022., daje sljedeće

**MIŠLJENJE**

**Matija Posavec, župan Međimurske županije i upravitelj Međimurske zaklade za obrazovanje dr. Vinko Žganec i Međimurske zaklade solidarnosti „Katruža“, nije u obvezi podnošenja imovinske kartice Povjerenstvu po prestanku obnašanja dužnosti upravitelja navedenih zaklada.**

Obrazloženje

Zahtjev za davanjem mišljenja Povjerenstva podnio je Matija Posavec, župan Međimurske županije i upravitelj Međimurske zaklade za obrazovanje dr. Vinko Žganec i Međimurske zaklade solidarnosti „Katruža“. U knjigama ulazne pošte Povjerenstva zahtjev je zaprimljen 26. kolovoza 2022. pod poslovnim brojem 711-U-7513-M-369/22-01-2, povodom kojeg se vodi predmet broj M-369/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici. Također, točkom 44. istog stavka navedenog članka ZSSI/21-a propisano da su upravitelji zaklada koje osniva Republika Hrvatska ili jedinica lokalne i područne (regionalne) samouprave obveznici u smislu istoga Zakona. Sukladno navedenom, Matija Posavec kao župan Međimurske županije te upravitelj Međimurske zaklade za obrazovanje dr. Vinko Žganec i Međimurske zaklade solidarnosti „Katruža“, kojima je osnivač Međimurska županija, obveznik je primjene ZSSI/21-a.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je 19. srpnja 2022. podnio ostavku na dužnost upravitelja Međimurske zaklade za obrazovanje dr. Vinko Žganec i Međimurske zaklade solidarnosti „Katruža“, obzirom da kao župan sukladno članku 17. stavku 1. ZSSI/21-a ne može obnašati istovremeno i drugu javnu dužnost. Obveznik u nastavku moli za mišljenje postoji li obveza dostave imovinske kartice povodom prestanka obnašanja nespojive dužnosti odnosno dužnosti upravitelja navedenih zaklada.

Člankom 10. ZSSI/21-a propisana je obveza podnošenja imovinskih kartica te je u stavku 1. propisano da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom dok je stavkom 2. propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Prema stavku 4. istoga članka ZSSI/21-a obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Nastavno na sve utvrđeno, Povjerenstvo je stava da obveznik Matija Posavec po prestanku obnašanja dužnosti upravitelja Međimurske zaklade za obrazovanje dr. Vinko Žganec i Međimurske zaklade solidarnosti „Katruža“, nije u obvezi podnijeti imovinsku karticu u roku od 30 dana po prestanku njihova obnašanja, a s obzirom na to da je obveznik početkom 2022. godine podnio imovinsku karticu povodom stupanja na dužnost župana Međimurske županije te je ubuduće u obvezi jednom godišnje podnositi imovinske kartice Povjerenstvu do 31. siječnja tekuće godine za prethodnu godinu u kojoj će onda navesti i sve promjene nastale u prethodnoj godini.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Matija Posavec, elektroničkom dostavom
2. Objava na internetskoj stranici Povjerenstva
3. Pismohrana